
    
       
    

    
      LONG WAY HOME
    

    
      
    

    
      
    

    
      
    

    
      
    

    
      "Zemlja je čistilište, a ljubav je jedini put natrag."
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
         Sabina Golub
    

    
      
    

    
      
    

    
      
    

    
      
    

    
      Kažu da je hod najvažniji. Dug, težak i ispunjen preprekama. Naša je staza već ucrtana u zvijezdama, ali mi je, obavijeni ljudskom maglom i nesavršenstvom, ne prepoznajemo. Hodaš, a ne znaš kamo ideš. Ipak, jedna stvar je sigurna: ništa više neće biti isto. 
    

    
      Ne nakon Nje. Ne nakon Njega.
    

    
      
    

    
      Povratak kući nikada ne vodi kroz gradove i sela, već kroz sjećanja, kroz tajne i veliku, neizbježnu ljubav. Svaki korak na tom putu razotkrivao je zaboravljenu istinu. Život je bio niz lekcija koje su me oblikovale. Tražila sam obrise cjeline izvan sebe, misleći da je cilj sigurnost, a ne živa istina.
    

    
      
    

    
      U to vrijeme, Ona i Ja smo bile dvije različite osobe, hodajući istim tijelom. 
    

    
      Ona je bila slomljena, a Ja sam tek učila disati. Ona je nosila oklop, dok sam Ja čeznula za 
      priznanjem
      . Godinama sam živjela po tuđim pravilima, noseći masku uspjeha koja je postala preteška za moje lice. Maska me gušila, onemogućavajući mi da pronađem sebe.
    

    
      
    

    
      Svaki osmijeh u uredu bio je dobro izvježban grč lica, a svaki pljesak kolega samo je produbljivao jastuk težinom u mom domu. Bila sam trofej na polici tuđeg očekivanja, 
      skupljajući
       prašinu i čekajući da me netko 
      obriše
      , umjesto da siđem i konačno počnem živjeti.
    

    
      
    

    
      I onda je došla ljubav. Ona ljubav koja je bila nužna. On i Ja, jedna duša, spojena do kraja vremena. Naš početak je bio intenzivan i bolan. Bio je očajnički pokušaj sjećanja. Ali u tom trenutku: Ja sam zaboravila, On je zaboravio. Rane su bile važne, jer sve što se kasnije dogodilo bila je cijena buđenja. Ono što me je trebalo sahraniti, natjeralo me da se iznova rodim.
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      FAZA I: MIMOILAŽENJE
    

    
      
    

    
      
    

    
      
    

    
      Kažu da se u istu osobu zaljubljujemo tri puta u životu. Prvi put – jednostavno se mimoiđemo. To se događa čak i kada nam se staze fizički preklapaju. Hodala sam užurbanim ulicama. Prolazila sam pokraj gomile ljudi. Prošla sam i pokraj njega, u stanju potpune nesvjesnosti. Postojali smo u paralelnim dimenzijama. Bili smo na istoj zemljopisnoj širini. Blizu, a opet, nemoguće udaljeni.
    

    
      
    

    
      Tada ga nisam mogla osjetiti. Moja svijest još nije bila spremna za tu vibraciju. Iako su naše duše žudjele da se dodiruju, da se prepoznaju, energije se u tom trenutku nisu mogle uskladiti, niti ispreplesti. Mudrost vremena držala nas je razdvojene. Velika priča zahtijeva strpljenje i pripremu.
    

    
      
    

    
      
    

    
      
    

    
      ČEŽNJA I GLAS IZ MAGLE
    

    
      
    

    
      
    

    
      
    

    
      Osjećaj kad znaš da ti nešto fali. Ustaneš, a budan sanjaš. Znala sam da sam Ja starija od planina, dok je Ona bila izgubljena u tajnama. Tijelo je bilo sito, ali duša je ostala gladna. Taj nedostatak nije bila rupa za prijatelje ili posao. Bio je to oblik tjelesne boli. Blagi šum u prsima stalno je šaputao: 
      “Nisi cijela. Dio tebe hoda negdje drugdje.”
    

    
      
    

    
      Osjećala sam se kao izgubljeni fragment. Bila sam dio većeg, drevnog entiteta. Zaborav je bio moja najteža kazna. Protiv njega je ostalo Sjećanje na zavjet. Bila je to nevidljiva nit vodilja. Jurila sam iz dana u dan, ali cjelovitosti nije bilo. Čežnja za mojim istinskim sobom vukla me je naprijed. S njom je dolazila nada za boljim sutra.
    

    
      
    

    
      Često bih imala snove. San bi se iznova ponavljao: stajala bih na obali, u gustoj magli. Osjećala sam da sam na rubu nečega velikog, dok bi me glas dozivao iz dubine oceana. Nije to bio uplašen glas. Bio je autoritativan, snažan bariton. Taj glas je bio naznaka. Zatim bi se oči iznenada otvorile. Lice ne bih vidjela, ali njegova prisutnost bila je stvarna. Osjećaj zaštitničke stabilnosti ostajao bi satima, poput mirisa poznatog bilja. To me je utješilo do suštine bića. Čekala sam da se taj unutarnji glas materijalizira izvan snova. Htjela sam ga pretvoriti u svoju realnost. Znala sam da je on moj jedini cilj, skriven negdje u podsvijesti.
    

    
      
    

    
      Tijelo je bilo mlado i sposobno, ipak, bilo je samo posuda. Posuda za neprestani rad. Radila sam u korporativnom svijetu, mjestu hladnog stakla i neonskog svjetla. Svijet stvoren od leda, lišen topline. Uspjeh se tu mjerio brojkama, nije se mjerio unutarnjom ravnotežom. Titula je bila zvučna. Plaća stabilna, ali duša je venula u pustoši. Bila je žrtva tog nametnutog savršenstva. Osjećala sam se kao maslačak u betonu.
    

    
      
    

    
      Bilo je to paradoksalno postojanje.
    

    
      
    

    
      Izvana, bila sam snažna žena u odijelu. Bila sam uvažena. Bila sam cijenjena. Sposobna za brze, oštre odluke. Znala sam čitati brojeve. Iznutra, bila sam lutalica. Zarobljena u luksuzu vlastitih ambicija. Jurila sam iz dana u dan. Borila sam se za tu vanjsku izvjesnost. Mislila sam da će mi velika zgrada ponuditi čvrst temelj. To uporište mi je neprestano izmicalo. Sve se ljuljalo. Bez oklopa, ostalo bi samo surovo meso dok sam postajala sve ranjivija.
    

    
      
    

    
      Tjedni ciklus bio je oštra, beživotna spirala. Ponedjeljak je donosio ustajali vonj izgorjelih želja. Usred maratona sastanaka, misli su mi bježale na obalu iz djetinjstva. Petak nije donosio rasterećenje. Donosio je samo prazan stan i tihi, neprekidni zuj u glavi. To je bio puls usamljenosti.
    

    
      U očajničkom pokušaju da utišam to pulsiranje, pristala sam na površnu vezu s radnim kolegom. Ljubazan i uspješan. Izgledao je kao sigurna luka, ipak, poljubac nije imao tu vatru. Svaki zajednički vikend postao je samo red u natrpanom rasporedu. Samo ispunjavanje forme. Jedne večeri, sjedili smo u njegovom modernom stanu. Uhvatila sam se kako zurim u svoju ruku dok je stajala na njegovom ramenu nepomična, odvojena od moje volje. Shvatila sam da ne tražim muškarca, već valjanost. Taj me odnos nije ispunio, samo je potvrdio moju usamljenost. Prekid je bio tih i bez drame. Raspalo se nešto što nikada nije ni bilo sastavljeno. Nije ostalo ništa, osim spoznaje.
    

    
      
    

    
      Nečujnost kiše bila je moj prirodni jezik, ono tiho prihvaćanje unutarnjeg sopstva. Svijet je neprestano šaptao o kompromisima, no, ja sam to odbijala. Žudnja me neumoljivo vukla Izvoru. Znala sam da ovaj moj put zahtijeva odricanje. Pristala sam na dogovore koje je moja bit odbijala, jer to je bio jedini način da ispunim taj nejasni, prastari zavjet.
    

    
      
    

    
      Prolazila sam kroz te prepreke, noseći bolne rane koje su sporo zacjeljivale. Čak i u tom hodu, nije bilo potpunog mraka. Stalno je tinjala izblijedila zraka sunca. Ona me vukla natrag ka nebu. Osjetila sam ljepotu u povjetarcu, mirnoću u kiši, toplinu na licu. To je bio neprocjenjivi dar. Sloboda u udisaju, mir pri izdisaju. Kao da je tijelo, nakon svih tih godina, tek sada naučilo disati u punoj mjeri.
    

    
      
    

    
      Lijepo je osjetiti život. Lijepo je prepoznati sebe u odrazu tuđih očiju. Divno je biti utjeha nekome. Olakšavala sam time i svoj vlastiti put, dok sam se primicala svojoj netaknutoj sebi.
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      
    

    
      FAZA II: ZALJUBLJIVANJE: POŽAR I PEPELIŠTE
    

    
      
    

    
      
    

    
      
    

    
      Drugi put se nismo mimoišli. Našim zaljubljivanjem, priča je tada zaista počela. Sve je krenulo od prvog pogleda u oči, nastavljajući se riječima koje su se bez napora nizale jedna za drugom. Priča je oživjela toplinom njegove ruke u mojoj.
    

    
      
    

    
      Njegove zelene oči nosile su neosporivo pitanje koje nije zahtijevalo riječi. Osmijeh koji mi se tada razlio licem, bio je odgovor koji nije trebalo prevoditi. Osjećala sam kako mi se pluća šire od radosti. Željela sam udahnuti cijeli svijet. Takva te ljubav tjera da preispitaš svoje granice. Tjera te da se savijaš i rasteš pod njenom silinom, ali i da se usudiš pasti.
    

    
      
    

    
      Ispod te zanosne buke, postojala je temeljna istina: spoznaja da sam napokon tu gdje trebam biti.
    

    
      
    

    
      Srce bi treperilo divljim ritmom na svaki njegov glas. I na svaku poruku. Leptiri su neumorno uzmicali, spremni da izlete iz mene. Bila je to iskra koja je zapalila cijeli moj unutarnji svemir.
    

    
      
    

    
      Osjećala sam da se konačno mogu osloniti. Pronaći sigurnost dok me obavijaju njegova snažna ramena. Bilo je dovoljno samo prepustiti se i utonuti u tu sigurnu luku. Koža na koži. Ono tiho šaputanje koje te baca u ekstazu. Tada nestaješ i stapaš se s nečim božanskim. Miris njegovog tijela budio je sva moja uspavana osjetila, donosio mi je potpunost. Bilo je dragocjeno otvoriti sanjive oči kraj nekoga za kim duša čezne. U njegovim očima vidjela sam sebe.
    

